Topolon

***Topolon*** (), գլուխկոտրուկ ժանրի տեսախաղ, մշակել և հրատարակել է ճապոնական G-Mode ընկերությունը բջջային հեռախոսների համար 2002 թվականին և այդ ժամանակից ի վեր բազմիցս թողարկվել է տարբեր հարթակների համար։ 2020 թվականին այն վերահրատարակվել է G-Mode Archives շարքում Nintendo Switch խաղային կոնսոլի համար։

Խաղը երկչափանի գլուխկոտրուկ խաղ է։ Խաղացողից, ըստ սյուժեի, պահանջվում է փրկել նանոսխեման, որը կոչվում է «*Topolon*», էլեկտրոնային վիրուսներից, որոնք առաջանում են նրա հանգույցներում։ Նպատակն է մաքրել խաղադաշտը այդ վիրուսներից՝ դրանք տեղափոխելով և իրար բախելով։

«*Topolon»*-ը լավ ընդունելության է արժանացել խաղային մամուլում։ Քննադատները գովաբանում էին նրան հետաքրքիր խաղային գործընթացի, ինչպես նաև նրա յուրահատկության և ժանրի այլ խաղերից տարբերվելու համար։ 2005 թվականին «*Wireless Gaming Awards»-*ում խաղն արժանացել է տարվա լավագույն խաղի և լավագույն գլուխկոտրուկի մրցանակներին։

## Խաղի ընթացք
*Topolon*-ը երկչափանի գլուխկոտրուկ խաղ է, որի խաղային գործընթացը տեղի է ունենում ուղղանկյուն դաշտում, որն ամբողջությամբ տեղավորվում է խաղային սարքի էկրանին։ Խաղի սյուժեի համաձայն՝ խաղադաշտը մարմնավորում է Տոպոլոն նանոսխեմայի մի հատվածը, որը բաղկացած է միմյանց հետ կապված հանգույցներից, որոնցում առաջանում են Նուրուոնա էլեկտրոնային վիրուսները։

Խաղացողը կառավարում է կուրսորը, որը կոչվում է զոնդ։ Խաղի հիմնական մեխանիկան սխեմայի հանգույցներով զոնդի տեղաշարժն ու դրանց հետ փոխազդեցությունն է։ Նուրուոնը մի հանգույցից մյուսը տեղափոխելու համար անհրաժեշտ է ազդել դրա հետ կապված հանգույցի վրա։ Եթե ազդեք Նուրուոնով հանգույցի վրա, ապա վիրուսը պառակտվում է, և նոր ձևավորված Նուրուոնները տեղափոխվում են բոլոր հարակից հանգույցները։ Եթե մի հանգույցում հանդիպում է Նուրուոնների զույգ քանակ, ապա դրանք բոլորը ոչնչանում են։ Եթե հանգույցում հանդիպում է Նուրուոնների կենտ քանակ, ապա դրանցից մնում է մեկ Նուրուոն։ Խաղի նպատակն է մաքրել դաշտը բոլոր Նուրուոններից։ Էկրանի վերևի մասում գտնվում է Տոպոլոնի էներգիայի ցուցիչը։ Զոնդի կողմից հանգույցի վրա յուրաքանչյուր ազդեցության դեպքում, ինչպես նաև Նուրուոնների հայտնվելու դեպքում, էներգիան նվազում է։ Խաղն ավարտվում է, եթե էներգիայի մակարդակը նվազում է մինչև զրո։

Նուրոնները կարող են էվոլյուցիայի ենթարկվել ավելի վտանգավոր հակառակորդների՝ Մեգաոնների, որոնք չեն կարող տեղափոխվել մի հանգույցից մյուսը: Նման վիրուսը կարող է շարունակել էվոլյուցիայի ենթարկվել, և ամեն նոր մակարդակի հետ այն ավելի դժվար է ոչնչացնել: Բացի այս երկու տեսակի վիրուսներից, հանգույցներում առաջանում են Պետիտոններ, որոնք, ինչպես Մեգաոնները, չեն կարող տեղաշարժվել, բայց դրանք պարտադիր չէ ոչնչացնել հաջորդ մակարդակ անցնելու համար: Ժամանակի ընթացքում նման վիրուսները վերածվում են Նուրոնների։

Խաղի օրիգինալ տարբերակը ներառում է երկու ռեժիմ՝ անվերջ և ժամանակային սահմանափակումով։ Առաջինը թույլ է տալիս խաղալ մակարդակ առ մակարդակի մինչև պարտվելը, իսկ երկրորդում խաղացողին տրվում է ուղիղ մեկ րոպե, որի ընթացքում նա պետք է անցնի հնարավորինս շատ մակարդակներ։

## Թողարկում և վերահրատարակումներ
Խաղը մշակել և թողարկել է G-Mode ընկերությունը 2002 թվականի մայիսի 15-ին «S!Appli»-ն աջակցող բջջային սարքերի համար,«SoftBank»-ի «Java J2ME» վիրտուալ մեքենայի տարբերակը։

2005 թվականին, G-Mode-ում ներդրումներ կատարած «GungHo Online Entertainment» ընկերության հետ համագործակցության շրջանակներում, ձևավորվել է «GungHo Mode» ընկերությունը՝ նոր «GungHo Games» խաղային վեբ-պորտալ ստեղծելու նպատակով։ Կայքը գործարկվել է 2006 թվականի օգոստոսի 3-ին, և դրա վրա տեղադրված անվճար խաղերի շարքում հասանելի է եղել «Topolon»-ի ֆլեշ տարբերակը։ Նույն թվականին իռլանդական «*Upstart Games»* ընկերությունը «ԱՄՆ»-ում և Եվրոպայում թողարկել է «Topolon»-ի տարբերակը՝ բարելավված գրաֆիկայով։ Այս տարբերակում խաղադաշտը ստացել է հետին պլան՝ տարբեր պատկերներով, ինչպիսիք են ֆրակտալները, տիեզերանավերը և համակարգչային թեմաների վարիացիաները։

2020 թվականի դեկտեմբերի 10-ին «G-Mode»-ը թողարկել է խաղի տարբերակը «Nintendo Switch»-ի համար՝ որպես իրենց դասական G«-Mode Archives» խաղերի վերահրատարակման նախագծի մաս: «Topolon»-ը դարձավ 25-րդ խաղը շարքում։ Եվրոպայում «Switch»-ի տարբերակը թողարկվել է 2021 թվականի հունվարի 7-ին, իսկ ԱՄՆ-ում՝ 2021 թվականի հունվարի 14-ին։

## Կարծիքներ
«GameSpot»-ի մեկնաբան Ջեֆ Գերցմանը «Topolon»-ին դրական գնահատական է տվել՝ նշելով, որ գրաֆիկորեն խաղը հաջողությամբ վերարտադրում է 1980-ականների սկզբի արկադային խաղերի ոճը, ինչպիսին է «Qix»-ը։ Նա եզրակացրել է, որ «Topolon»-ն ունի այն ամենը, ինչ խաղացողները կցանկանային բջջային հեռախոսների համար նախատեսված գլուխկոտրուկից։ Խաղի թերությունները նա համարել է առցանց ռեկորդների աղյուսակի և խաղային ռեժիմների փոքր քանակի բացակայությունը։ «Pocket Gamer»-ից Դին Մորտլոքը գովաբանել է Topolon-ի յուրօրինակ գեյմփլեյ և այն անվանել է կախվածություն առաջացնող։

«IGN» կայքից Լյուի Բյուքենենը վերանայում էր «Upstart Games»-ի կողմից խաղի բարելավված գրաֆիկական տարբերակը: Topolon-ն անվանել է լավագույն գլուխկոտրուկ խաղերից մեկը, իսկ դրա գեյմփլեյը՝ իդեալականորեն կարգավորված: Բյուքենենից առանձին գովասանքի է արժանացել թարմացված տարբերակի վիզուալ բաղադրիչը։ Նրա կարծիքով՝ բնօրինակ հրատարակությունը նման է եղել «Atari 2600»-ի խաղին, և «դա ուներ իր հմայքը, բայց 2006 թվականի հրատարակությունը հիանալի տեսք ունի»։

2005 թվականին «GameSpot»-ի «Wireless Gaming Awards» ամենամյա մրցանակաբաշխության ժամանակ, որը նվիրված էր բջջային սարքերի համար նախատեսված խաղերին, Topolon-ը հաղթել է «տարվա խաղ» և «լավագույն գլուխկոտրուկ» անվանակարգերում։ Մրցանակը շնորհելիս հրատարակությունը խաղը բնութագրել է որպես «երբևէ ստեղծված ամենահետաքրքիր և մտավորապես գրավիչ գլուխկոտրուկներից մեկը»։ Խաղը նույնպես նշվել է այն բանի համար, որ, ի տարբերություն շուկայում առկա շատ այլ խաղերի, այն Տետրիսի, Dr. Mario-ի կամ սեղանի խաղի պատճենը չէ։

## Ծանոթագրություններ

Կատեգորիա:2002 տեսախաղեր
Կատեգորիա:Գլուխկոտրուկ խաղ